SLET MED BETALING: Trond Kåre og Karin Hagen opplevde at både bankkort og kredittkort ble avvist da de skulle betale restaurantregningen i Nice. Foto: KRISTIAN HELGESEN / VG

Kredittkort-trøbbel for nordmenn i utlandet

Regjeringen vil hindre spillegalskap. Derfor kunne ikke Trond Hagen betale i restauranten på ferien i Nice. Han måtte inn i kasinoet for å ta ut penger.

Oppdatert 11. februar 2016

Det er slettes ikke bare gamblere som rammes av spillforskriften som trådte i kraft 1. juni i år. Den sperrer norske bank- og kredittkort for betaling til pengespill i utlandet.

Annonse Reise Fly

Hotell

Leiebil

Pakkereiser

Sperringen har imidlertid også andre konsekvenser, som har ført til hodebry for mange nordmenn på ferie i sommer.

Helt enkle ting som å kjøpe is, brus og matvarer med kort, har blitt umulig i mange utenlandske storkiosker. Det samme har det blitt å bruke kortet til å betale hotell- eller restaurantregningen på steder som også driver kasino.

Årsaken er at systemene ikke skiller på pengespill og andre transaksjoner. De skiller bare på koden til hver enkelt betalingsterminal. Alle steder der pengespill er en del av virksomheten, registrerer korttransaksjonen med koden 7995.

Den norske regelen stanser alle betalinger med denne koden - selv om du kun har kjøpt en brus.

HVA MENER DU?Si din mening her!

Måtte på kasino

Spillforskriften kan også få tilsynelatende absurde utslag. Trond Kåre Hagen og kona Karin opplevde tidligere i sommer at samtlige tre kort ble avvist på restauranten La Fregate i Nice på den franske rivieraen.

Løsningen: Han ble geleidet inn i kasinoet - som drives av samme firma og trolig er årsaken til at betalingen ble avvist - og tok ut penger i minibanken der.

- Er det ikke der norske myndigheter vil at vi ikke skal inn? spør han retorisk.

Hagen slakter den nye regelen:

- Vi var på en restaurant og hadde ingen tanke om å gå inn på kasinoet. Vi må da kunne spise et måltid hvor som helst i verden uten å bli mistenkeliggjort. Jeg blir litt irritert av dette, sier han.

- Hvem er det som går med mye kontanter på seg nå? Vi blir jo oppfordret til å bruke kort fordi det er sikrere, fortsetter han.

SJEKK OGSÅ KVOTENE:Så mye kan du ta med hjem fra utlandet

Fikk ikke kjøpe VG

SLET I SVERIGE: Marianne Ohr Stubberud. Foto: PRIVAT

Andre nordmenn har kontaktet VG og fortalt om lignende problemer da de skulle kjøpe helt alminnelige kioskvarer i Sverige, fordi kiosken også er tippekommisjonær.

Marianne Ohr Stubberud er en av mange nordmenn som er nektet å betale med kort i svenske storkiosker denne sommeren.

- Vi var på familieferie i en leid hytte utenfor Lysekil. En dag regnet høljet ned tok vi en tur inn til Lysekil, og jeg løp inn i en kiosk for å kjøpe VG, forteller hun.

Drøbakskvinnen hadde ikke svenske kontanter med seg, men regnet med at det skulle være uproblematisk å betale avisen med kredittkort.

Men så enkelt var det ikke.

- Da jeg ville betale, sa damen i kiosken at jeg ikke kunne bruke mitt norske kort, siden de også solgte spill der. Dermed måtte jeg ut i regnet og ta ut penger i en minibank 100 meter lenger ned i gaten, forteller hun.

Marianne fikk tatt ut penger, og hun fikk kjøpt sitt VG.

- Det var veldig irriterende, særlig fordi det regnet så mye den dagen, sier hun.

LES OGSÅ:«Skikk og bruk»-reglene for en vellykket ferietur

Visste om problemer

Det er Kulturdepartementet (KD) som har ansvaret for den nye forskriften. Der sier de at de var klar over en del av problemene.

- Vi var kjent med at det ville ramme enkelte folk på ferie. Det viktigste for oss var å skape en barriere mot spill i utenlandske spillselskaper på Internett. Slike spill er sterkt overrepresentert på alle statistikker over spillavhengighet, sier konstituert statssekretær Roger Remme Solberg til VG.

Han innrømmer at Hagens kasinoopplevelse virker merkelig, men sier at det er umulig å lage en regel som er 100 prosent vanntett. I tillegg er det internettgamblingen regjeringen først og fremst vil til livs.

Solberg mener også at problemet vil forsvinne etter hvert. Betalingsstedene kan nemlig løse floken ved å innføre et kassasystem som skiller mellom spill og annen omsetning.

- Solidaritetstiltak

- Er det et annet lands oppgave å endre kassasystem på grunn av en norsk regel? Kan vi regne med at de gjør det?

- Nei. Men dette kommer til å bli mer og mer vanlig. Flere land har signalisert at de vurderer å følge Norges eksempel. Norge er et pionerland. Dette er et viktig solidaritetstiltak med dem som er spillavhengige.

- Tror du de som sliter med å betale isen, føler at de driver solidaritetsarbeid?

- Det tror jeg ikke. Det er slik når man innfører reguleringer. Da får noen mindre tilgang enn de skulle ønske. Men vi mener at dette gagner samfunnet totalt, svarer han.

ANDRE PROBLEMER PÅ REISEN?Slik får du hjelp!

Tviler på løsning

- Det er forholdsvis enkelt for en storkiosk å få en separat kode til spill. Vi antar at svenske brukersteder som har mange norske kunder, vil se på slike løsninger. Men jeg tviler på at særlig mange andre kioskeiere vil gjøre det før denne regelen kommer i deres eget land. Tross alt er norske kortkunder en svært liten del av deres omsetning, sier Anders Bigseth i kortinnløserfirmaet Teller.

- For større brukersteder som har et integrert økonomisystem som samler flere terminaloppgjør i en fil, er utfordringen større. Disse må trolig måtte gjøre om på hele systemet sitt. Det vil nok koste så pass mye at dagens system består, sier han videre.

Bli tilhenger av VG Reise på Facebook!

FORTELL OM DINE OPPLEVELSER MED DEN NYE LOVEN HER



Publisert: 02.08.10 kl. 16:00 Oppdatert: 11.02.16 kl. 12:52

Les også

Mer om Reiseliv